Para outras páxinas con títulos homónimos véxase: Magalhães.A Gran Nube de Magalláns (LMC).
As **Nebulosas de Magalhães**, ou **Nubes de Magalhães**  son dúas galaxias ananas, pertencentes ao Grupo Local de galaxias.

A maior delas coñécese como **Gran Nebulosa de Magalhães**, e a menor como **Pequena Nebulosa de Magalhães**. Aínda que tradicionalmente se pensou que orbitaban en torno á Vía Láctea, estudos parecen descartar esta posibilidade.

Son visíbeis desde o hemisferio austral en noites con ceo limpo de nubes e sen lúa. Aparecen como dúas pequenas manchas abrancazadas, opostas á constelación de *Crux* dende o punto de vista do polo sur celeste.

Historia
--------

Pequena Nube de Magalláns (SMC).
Aínda que parece que os antigos pobos do Oriente Medio xa as coñecían, o primeiro rexistro histórico sobre elas débese ao astrónomo persa Abd Al-Rahman Al Sufí. No seu *Libro das estrelas fixas* noméeas como *Al Bakr* (Boi Branco), facendo notar que aínda que non se poden ver desde Bagdad, si son observábeis desde o estreito de Bab el-Mandeb, a 12º 15' de latitude norte.

En Europa, foi Fernão de Magalhães quen primeiro as observou durante a súa viaxe de circunnavegación ao redor da Terra entre 1519 e 1522. Porén, o nome actual non se popularizou até moito despois.

Na *Uranometria* de Johann Bayer (1603) se as denominaba *Nubecula Maior* e *Nubecula Minor*, e incluso John Flamsteed as designou como *Le Grand Nuage* e *Le Petit Nuage* no seu atlas estelar, formas latina e francesa para *Gran Nebulosa* e *Pequena Nebulosa*, respectivamente.

John Herschel foi o primeiro en estudalas detalladamente no século XIX. Máis recentemente, en febreiro de 1987, apareceu na Gran Nube de Magalláns a supernova SN 1987A, a primeira visíbel a simple vista desde 1604, profusamente estudada polos astrónomos modernos.

Características
---------------

Separadas entre si por uns 21º, a distancia real entre a dúas Nubes é duns 75 000 anos luz. Até o descubrimento en 1994 da galaxia Anana Elíptica de Saxitario, eran as dúas galaxias coñecidas máis achegadas á nosa.

A súa morfoloxía suxire que ambas as galaxias foron moi distorsionadas polas forzas de marea na súa interacción coa Vía Láctea. Correntes de hidróxeno neutro conéctanas entre si e coa nosa galaxia, que á súa vez tamén se viu afectada por ambas as Nubes, ao teren distorsionado as partes externas do disco galáctico.

Ademais da súa distinta estrutura e a súa masa significativamente menor, diferéncianse da Vía Láctea en dous aspectos fundamentais. En primeiro lugar, son comparativamente máis ricas en gas e máis pobres en metais que esta última. En segundo lugar, ambas as dúas resultan notábeis polas súas nebulosas e a súa poboación estelar nova.

Debido á súa elevada velocidade radial, ambas as galaxias parecen estar no seu primeiro paso cerca da Vía Láctea; de feito, tense suxerido que as Nubes de Magalláns puideron ter a súa orixe nunha colisión entre a Galaxia de Andrómeda e outra galaxia, sendo restos de dito evento e tendo sido expulsadas cara a nosa galaxia.

Tense notado un fluxo estelar, 'ponte de estrelas' entre ambas nubes, con estrelas sendo atraídas pola gran nube, desprazándose a ela dende a pequena nube.

Notas
-----

1. ↑  *EGU*, tomo 11, p. 336: ***Magalhães, nebulosas de**  ASTRON Nome de dúas galaxias irregulares do ceao austral, próximas á Vía Lácta, descritas por primeira vez por F. Magalhães en 1519. A máis grade, chamada Gran Nebulosa de Magalhães... A máis pequena, denominada Pequena Nebulosa de Magalhães...*
2. ↑  **Nube maior de Magalhães** e **Nube menor de Magalhães** en: Inés Santa María Otero e Noé Massó Lago (2009): *Atlas xeográfico e histórico de Galicia e do Mundo*, Vigo: Edicións do Cumio. ISBN 978-84-8289-328-0. Páxina 17.
3. 1 2  Las Nubes de Magallanes podrían ser vecinas pasajeras Arquivado 04 de decembro de 2013 en Wayback Machine.. En Astroseti. 2003.
4. ↑  The Magellanic Clouds Are First-Time Visitors. En Harvard presse release.
5. ↑  Kwon, Diana. "A new view into the history of the universe". *symmetry magazine* (en inglés). Consultado o 2019-12-15.
6. ↑  Could the Magellanic Clouds be Tidal Dwarfs Expelled from a Past-merger Event Occurring in Andromeda?.
7. ↑  "Bridge of stars". *www.esa.int* (en inglés). Consultado o 2020-12-05.

Véxase tamén
------------

### Outros artigos

* Grupo Local

|  |  |
| --- | --- |
| Control de autoridades | 
* Wd: Q50028
* BRE: 2151855
* EBID: ID
* GEC: 0039137
* GND: 4168499-0
* JSTOR: magellanic-clouds
* LCCN: sh85079590
* NDL: 00567382
* SIMBAD: NAME Magellanic Clouds
* UAT: 990

 |